Το Σπίτι της Κύπρου και το Δ.Σ. του Συνδέσμου Υποτρόφων Ιδρύματος Α.Γ. Λεβέντη (Ελλάδας) διοργανώνουν τη Δευτέρα 10 Δεκεμβρίου 2018 στις 19:00, στο Σπίτι της Κύπρου, Ξενοφώντος 2Α στο Σύνταγμα, εκδήλωση - συζήτηση με θέμα Η Γεωπολιτική της Ενέργειας στη Ν.Α. Μεσόγειο: Ο ρόλος Ελλάδος και Κύπρου.

Η γεωπολιτική στρατηγική Ελλάδας και Κύπρου ως προς τον χώρο της ενέργειας δημιουργεί προκλήσεις, κινδύνους, αλλά και σημαντικές ευκαιρίες για τον ρόλο των δύο κρατών στην περιοχή. Οι εξελίξεις στο ενεργειακό πεδίο Ελλάδας και Κύπρου μεταβάλλουν αισθητά τα γεωπολιτικά δεδομένα στον ευρύτερο χώρο της Ανατολικής Μεσογείου, προκαλώντας το παγκόσμιο ενδιαφέρον. Οι ανακαλύψεις κοιτασμάτων υδρογονανθράκων σε Κύπρο, Αίγυπτο και Ισραήλ και η προσδοκία ανακάλυψης περισσότερων κοιτασμάτων στις χώρες αυτές, αλλά και στην Ελλάδα, επιδρούν στους γεωπολιτικούς συσχετισμούς μεταξύ των εμπλεκομένων κρατών. Αποκορύφωμα αποτελούν οι καθημερινές προκλήσεις εκ μέρους της Τουρκίας σχετικά με τις εργασίες έρευνας υδρογονανθράκων στην κυπριακή ΑΟΖ. Επιπλέον, το γεγονός ότι οι εταιρείες, που έχουν αναλάβει τη διεξαγωγή των ερευνών υδρογονανθράκων, αποτελούν παγκόσμιους ενεργειακούς κολοσσούς, διευρύνει τα εμπλεκόμενα μέρη στο ενεργειακό και γεωπολιτικό σκηνικό.

Χαιρετισμό στην εκδήλωση θα απευθύνει ο Πρέσβης της Κυπριακής Δημοκρατίας κ. Κυριάκος Κενεβέζος.

Θα μιλήσουν, ο Αντιναύαρχος (ε.α.) ΠΝ, Επίτιμος Αρχηγός Στόλου, Γενικός Διευθυντής Ιδρύματος Αικατερίνης Λασκαρίδη κ. Κωνσταντίνος Ι. Μαζαράκης - Αινιάν, ο Αναπληρωτής Διευθύνων Σύμβουλος του Ομίλου Εταιρειών ΕΛΛΗΝΙΚΑ ΠΕΤΡΕΛΑΙΑ (ΕΛ.ΠΕ.) κ. Ανδρέας Σιάμισιης και ο Επίκουρος Καθηγητής Γεωπολιτικής και Ενεργειακής Πολιτικής του Πανεπιστημίου Λευκωσίας κ. Θεόδωρος Τσακίρης.

Τη συζήτηση θα συντονίσει ο αρθρογράφος, αναλυτής Γιάννης Κουτσομύτης.